b'\n_START_ARTICLE_\nUgunstig udv\xc3\xa6lgelse\n_START_PARAGRAPH_\nUgunstig udv\xc3\xa6lgelse (p\xc3\xa5 engelsk Adverse Selection] er et udtryk, der bruges indenfor bl.a. \xc3\xb8konomi og forsikring. Det beskriver en situation, hvor asymmetrisk information f\xc3\xb8rer til udfald, der ikke er efficiente i samfunds\xc3\xb8konomisk forstand. Ugunstig udv\xc3\xa6lgelse udg\xc3\xb8r dermed en markedsfejl._NEWLINE_N\xc3\xa6rmere bestemt beskriver ugunstig udv\xc3\xa6lgelse den situation, hvor en agent, f.eks. en forsikringstager, uden principalens, f.eks. en forsikringsgiver, vidende har information, der kan v\xc3\xa6re brugbart i forbindelse med fremtidige beslutninger. Da principalen ikke har adgang til den samme information, kan hun derfor heller ikke vide, om agenten har lavet korrekte beslutninger i situationen. Alts\xc3\xa5 har principalen et problem med asymmetrisk information. Den mest kendte unders\xc3\xb8gelse af den ugunstige udv\xc3\xa6lgelses indvirkning p\xc3\xa5 markeder er nok George Akerlofs \xe2\x80\x9dThe Market for Lemons: Quality Uncertainty and the Market Mechanism\xe2\x80\x9d. Denne artikel beskriver markedet for brugte biler og den ugunstige udviklings betydning for dette marked. I et marked for brugte biler vil der v\xc3\xa6re informationsasymmetri mellem k\xc3\xb8ber og s\xc3\xa6lger. S\xc3\xa6lger vil have specifik viden om den bil, hun s\xc3\xa6lger, mens k\xc3\xb8ber kun har viden om det gennemsnitlige kvalitetsniveau for biltypen. Da k\xc3\xb8ber vurderer alle biler til at v\xc3\xa6re af gennemsnitlig kvalitet, vil hun kun v\xc3\xa6re villig til at betale en gennemsnitlig pris for bilen. Det betyder igen, at s\xc3\xa6lger, der har en bil, som er af mere end gennemsnitlig kvalitet, ikke vil v\xc3\xa6re villig til at s\xc3\xa6lge, hvorfor der kun vil v\xc3\xa6re biler af d\xc3\xa5rlig kvalitet tilbage p\xc3\xa5 markedet. K\xc3\xb8bers forventninger tilpasses, og et nyt og lavere gennemsnit forventes. Det reagerer potentielle s\xc3\xa6lgere p\xc3\xa5 ved igen at fjerne biler og gennemsnit. Denne proces varer ved, indtil \xe2\x80\x93 i v\xc3\xa6rste fald \xe2\x80\x93 alle biler er trukket ud af markedet, og markedet derved er kollapset.'